text: Horsens forlænger med offensivspiller 
  20 januar 2014 kl. 10.28
  André Bjerregaard har forlænget sin aftale med AC Horsens, så den nu fortsætter til sommeren 2016.
  AC Horsens, der ligger til oprykning til Superligaen inden forårssæsonen, har forlænget kontrakten med André Bjerregaard, så kontrakten nu løber frem til sommeren 2016.
  - André Bjerregaard har gennemgået en god udvikling i de seneste sæsoner, og han er en kampafgørende spiller, når han rammer sit topniveau.
  - Næste step for André bliver at få endnu flere minutter fra start og holde et højere niveau over en længere periode, for han har potentialet til at blive en meget vigtig og afgørende spiller for os, siger Horsens' cheftræner, Johnny Mølby, til klubbens hjemmeside.
  Den 22-årige spiller ser frem til at fortsætte sin udvikling i klubben, hvor han har spillet siden 2010.
  - Jeg skal udvikle mig endnu mere over de næste par år, og det store mål for mig og alle omkring klubben er selvfølgelig oprykning til Superligaen til sommer.
  - Personligt skal jeg levere mere stabile præstationer, så jeg kommer tættere på en fast plads i startopstillingen, og jeg skal score flere mål, lyder det fra André Bjerregaard.
  Hans næste opgave for Horsens kan blive i forårspremieren hjemme mod Vejle 23. marts.
  